钦定古今图书集成/理学汇编/文学典/第034卷 > 袁峻
## 钦定古今图书集成/理学汇编/文学典/第034卷 > 袁峻

按《梁书文学传》，“峻字孝高，陈郡阳夏人，魏郎中令涣
之八世孙也。峻早孤，笃志好学。家贫无书，每从人假
借，必皆抄写。自课日五十纸，纸数不登，则不休息。讷
言语，工文辞。义师克京邑，鄱阳王恢东镇破冈，峻随
王知管记事。天监初，鄱阳国建，以峻为侍郎，从镇京
口。王迁郢州，兼都曹参军。高祖雅好辞赋，时献文于”
南阙者相望焉，其藻丽可观，或见赏擢。六年，峻乃拟
扬雄《官箴》奏之。高祖嘉焉，赐束帛，除员外散骑侍郎、
直文德学士。省抄《史记》《汉书》，各为二十卷。又奉敕与
陆倕各制新阙铭，辞多不载。